Estoria 94: Inayatna Dagiti Ubbing
KITAEM ni Jesus ditoy nga inyarakupna ti im-imana iti bassit nga ubing. Maibagam a talaga a kaykayat ni Jesus dagiti ub-ubbing. Dagiti tattao nga agbuybuya isu dagiti apostolesna. Aniat’ ibagbaga ni Jesus kadakuada?
Kasubsubli pay laeng da Jesus ken ti apostolesna manipud adayo a biahe. Idiay dalanda, agsusuppiat dagiti apostoles. Gapuna ita sinaludsodan ida ni Jesus: ‘Ania ti pagsusuppiatanyo?’ Kinaagpaysona, ammo ni Jesus ti pagsusuppiatanda, ngem kayatna a maammuan no ibagada kenkuana.
Di sumungsungbat dagiti apostoles, ta pagsusuppiatanda no asino ti kadadakkelan. Dadduma kadagiti apostoles kayatda nga ad-adda nga importanteda ngem ti dadduma.
Gapuna nangawag ni Jesus ti bassit nga ubing, ket pinagtakderna iti sanguananda amin. Sana imbaga kadakuada: ‘Malaksid nga agbalinkayo kas kadagiti babassit nga ub-ubbing, dikayto makagteng iti pagarian ti Dios. Ti kadadakkelan idiay pagarian isu daydiay agbalin kas iti daytoy nga ubing.’
Siempre, ti babassit nga ub-ubbing saanda a pakadanagan ti panagbalinda nga importante ngem ti dadduma. Gapuna dida rebbeng a pagaapaan ti panagbalin nga importante.
Iti kamaudiananna, impakita manen ni Jesus a kaay-ayona ti ub-ubbing. Dadduma inyegda ti annakda a makita ni Jesus, ket pinawilan ida dagiti apostoles. Ngem kuna ni Jesus: ‘Bay-anyo nga umay dagiti ub-ubbing kaniak, ta ti pagarian ti Dios agpaay kadagiti tattao kas kadakuada.’ Saan aya a nagsayaat a maammuan nga inay-ayat ni Jesus dagiti ub-ubbing?
Mateo 18:1-4; 19:13-15; Marcos 9:33-37; 10:13-16.
Dagiti Saludsod
- Ania ti pagsusupiatan dagiti apostol idi addada iti dalanda nga agsubli manipud iti adayo a biahe?
- Apay a nangawag ni Jesus iti bassit nga ubing ken pinatakderna iti sanguanan dagiti apostol?
- Iti ania a pamay-an a sursuruen dagiti apostol ti agbalin a kas kadagiti ubbing?
- Iti sabali pay a gundaway, kasano nga impakita ni Jesus a kaay-ayona dagiti ubbing?
Kanayonan a salsaludsod
- Basaenyo ti Mateo 18:1-4.
Apay a nagusar ni Jesus kadagiti ilustrasion no mangisuro? (Mat. 13:34, 36; Mar. 4:33, 34)
- Basaenyo ti Mateo 19:13-15.
Ania a kababalin dagiti ubbing ti nasken a tuladentayo tapno magun-odtayo dagiti bendision nga itden ti Pagarian? (Sal. 25:9; 138:6; 1 Cor. 14:20)
- Basaenyo ti Marcos 9:33-37.
Ania ti insuro ni Jesus kadagiti adalanna maipapan iti panagtarigagay kadagiti natan-ok a saad? (Mar. 9:35; Mat. 20:25, 26; Gal. 6:3; Fil. 2:5-8)
- Basaenyo ti Marcos 10:13-16.
Kasano kalaka a maasitgan ni Jesus, ket ania ti masursuro dagiti Kristiano a panglakayen iti daytoy nga ehemplo? (Mar. 6:30-34; Fil. 2:1-4; 1 Tim. 4:12)
Ammuem ti Ad-adu Pay
Nangisuro Maipapan iti Diborsio ken Panagayat Kadagiti Ubbing
Naiduma ti panangmatmat ni Jesus kadagiti ubbing iti panangmatmat dagiti adalanna. Apay?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn